Ping An –ยักษ์ใหญ่ธุรกิจประกันแห่งแดนมังกร
19 มกราคม 2565

Ping An –ยักษ์ใหญ่ธุรกิจประกันแห่งแดนมังกร
หากพูดถึงยักษ์ใหญ่แห่งวงการประกันและผลิตภัณฑ์ทางการเงินจากแดนมังกร เชื่อว่าหลายคนต้องเคยได้ยินชื่อของ Ping An Insurance Group อย่างแน่นอน ถือว่าเป็นหนึ่งในบริษัทเนื้อหอมในสายตาของนักลงทุน และยังเป็นหนึ่งในหุ้นที่บริษัท เจริญโภคภัณฑ์ (CFP TB) เข้าไปถือครองในช่วงหลายปีที่ผ่านมา นอกจากนี้จากพฤติกรรมของชาวจีนที่นิยมมีกรมธรรม์ชีวิตค่อนข้างหลายฉบับ เนื่องจากคนจีนเชื่อว่าคนหนึ่งคนมีมูลค่าทางเศรษฐกิจที่สูง จึงให้คุณค่ากับการป้องกันความเสี่ยงในชีวิต ธุรกิจประกันจึงกลายเป็นดาวเด่นอีกดวงที่น่าสนใจ
Ping An Insurance Group (2318 HK) ก่อตั้งเมื่อปี 1988 โดย Ma Mingzhe ซึ่งชื่อ Ping An มีความหมายว่า “ความปลอดภัยและเป็นสุข (Safe and Well)” Ping An เป็นบริษัทประกันที่มีขนาดใหญ่อันดับ 2 ของโลกรองจาก UnitedHealth Group วัดจากมูลค่าเบี้ยประกัน (Premium) โดยบริษัทเริ่มธุรกิจจากประกันภัยทรัพย์สิน จนกลายเป็นที่ปรึกษาทางการเงินที่มุ่งเน้นผลิตภัณฑ์กลุ่มประกันชีวิต (Life Insurance) การประกันภัยทรัพย์สิน ธนาคาร และการลงทุน Ping An Insurance เข้าจดทะเบียนในตลาดหลักทรัพย์ฮ่องกง เมื่อปี 2004 และต่อมาเข้าจดทะเบียนในตลาดหลักทรัพย์เชี่ยงไฮ้ เมื่อปี 2007
ปัจจุบันบริษัทมีมูลค่าตลาดล่าสุดอยู่ที่ HKD 1,155.3 Billion (as of 13/01/2022) ปัจจุบันราคาปิดที่ HKD 61.95 (13/1/2022) ราคาสูงสุดในช่วง 52 สัปดาห์ อยู่ที่ HKD103.6 และราคาต่ำสุดในช่วง 52 สัปดาห์อยู่ที่ HKD 48.8 ปัจจุบันซื้อขายที่ P/E 7.06 เท่า โดยมี Dividend Yield ประมาณ 4.41%
ธุรกิจหลักในเครือ Ping An Insurance
-Ping An Life Insurance (52.8%): ธุรกิจประกันชีวิต มีส่วนแบ่งตลาดในประเทศจีนประมาณ 17% ปัจจุบันบริษัทมีนายหน้าประกันราว 1.4 ล้านคน กระจายทั่วประเทศจีน
-Ping An Property and Casualty Insurance (20.4%): ธุรกิจประกันภัยทรัพย์สิน มีส่วนแบ่งตลาดในประเทศจีนประมาณ 21%
-Ping An Bank (18.4%): ธุรกิจธนาคารที่ร่วม Joint Venture กับทางรัฐบาลจีน โดย Ping An Group ถือหุ้นประมาณ 58% และเป็นธนาคารที่เน้นบริการลูกค้ากลุ่ม SMEs และ Automobile financing
-Fintech & Healthtech (2.4%): กลุ่มธุรกิจ Online Platform ต่างๆ เช่น Lufax Holding (Platform ให้บริการบริหารจัดการด้านการเงินส่วนบุคคล), OneConnect (Platform ให้บริการทางการเงิน), Ping An HealthKonnect (Platform ดูแลสุขภาพและวิเคราะห์โรค), Good Doctor (Platform ให้บริการทางการแพทย์ออนไลน์), Autohome (Platform ) เป็นต้น
ปัจจัยที่นักลงทุนควรทราบ
-อัตราการเติบโตของการทำประกันภัยของประเทศจีน: จากจำนวนประชากรและการเติบโตของรายได้ประชากรของจีน รวมถึงพฤติกรรมของผู้บริโภคที่หันมาใส่ใจสุขภาพ และการบริหารความเสี่ยงมากยิ่งขึ้น ส่งผลบวกต่อแนวโน้มการเติบโตของธุรกิจประกันชีวิต
-Digital Transformation: การนำเทคโนโลยีมาช่วยในธุรกิจประกันและผลิตภัณฑ์ทางการเงิน สามารถช่วยทั้งการบริหารต้นทุน การคำนวณค่าเบี้ย ความเสี่ยงของผู้ทำประกัน รวมถึงการเก็บข้อมูลพฤติกรรมผู้บริโภคมาประมวลผล จนได้ผลิตภัณฑ์ที่ตรงตามความต้องการและความเสี่ยง และส่งผลบวกต่อการเติบโตของธุรกิจในระยะยาว
-การสร้างเครือข่าย Ecosystem ในกลุ่มบริษัท: เนื่องจากบริษัทมีบริษัทในเครือโดยเฉพาะกลุ่ม Health Tech ต่างๆ ที่เป็นแพลตฟอร์มยอดนิยมของชาวจีน จึงทำให้บริษัทมีข้อมูลผู้บริโภคอย่างมหาศาล จนสามารถนำเสนอสินค้าและบริการข้ามกันภายในกลุ่มบริษัท (Cross Selling) และดึงดูดให้ผู้คนเข้ามาใช้บริการผ่าน Network Effect
-การเข้ามาของคู่แข่งในตลาด อย่าง Alibaba และ Tencent ที่เริ่มเข้ามาลุยตลาดธุรกิจประกัน ซึ่งเป็นปัจจัยที่นักลงทุนควรพิจารณาถึงความสามารถในการแข่งขันในระยะยาวของบริษัท
Investor Tip:
Ping An Insurance Group (2318 HK) – บริษัทประกันที่มีขนาดใหญ่อันดับ 2 ของโลก มุ่งเน้นผลิตภัณฑ์กลุ่มประกันชีวิต (Life Insurance) การประกันภัยทรัพย์สิน ธนาคาร และการลงทุน จดทะเบียนซื้อขายในตลาดหลักทรัพย์ฮ่องกง ใช้ Ticker Code ในการซื้อขายว่า “2318 HK” โดยนักลงทุนต้องแลกเงินเป็นสกุล HKD เพื่อทำการซื้อขาย โดยมีขั้นต่ำในการซื้อขายเป็นจำนวน 500 หุ้น (Trade Lot = 500) โดย Ping An Insurance Group ถือเป็นหนึ่งในหุ้นจีน H-Share
H-Share: หุ้นของบริษัทที่ทำธุรกิจและจดทะเบียนในประเทศจีน แต่จดทะเบียนซื้อขายในตลาดหลักทรัพย์ฮ่องกง (Hong Kong Stock Exchange) โดยซื้อขายในสกุลฮ่องกงดอลลาร์ (HKD) ซึ่งส่วนใหญ่เป็นหุ้นกลุ่ม Financial, Consumer Discretionary, Communication Services, Information Technology เป็นต้น
นอกจากนี้ Ping An Insurance Group ยังจดทะเบียนในตลาดหลักทรัพย์เซี่ยงไฮ้ จัดเป็นกลุ่มหุ้นจีน A-Share โดยใช้ Ticker Code ในการซื้อขายว่า “601318 CH” โดยนักลงทุนต้องแลกเงินเป็นสกุล CNY เพื่อทำการซื้อขาย โดยมีขั้นต่ำในการซื้อขายเป็นจำนวน 100 หุ้น (Trade Lot = 100)
เมื่อเปรียบเทียบราคาของ Ping An Insurance Group ในทั้งสองตลาด พบว่าราคาหุ้นดังกล่าวที่จดใน H-Share จะมีราคาต่ำกว่าราคาที่จดใน A-Share โดยเปรียบเทียบ (ราคาล่าสุดใน H-Share ต่ำกว่าประมาณ 2%)
Source: KS Offshore Investment , inditex.com, Bloomberg
เปิดพอร์ตลงทุนหุ้นต่างประเทศ > https://bit.ly/3c3oDs2
KSecurities #KS #OffshoreInvestment #หุ้นต่างประเทศ
Follow us :
LINE : http://bit.ly/KSLINEOA
Facebook: http://bit.ly/2XwGoaa
Instagram: http://bit.ly/332OqIT
Twitter: http://bit.ly/344OVng
YouTube: http://bit.ly/2QAdiFp